**Ministru kabineta noteikumu projekta "Grozījums Ministru kabineta 2015. gada 30. jūnija noteikumos Nr. 346 "Tiesu administrācijas maksas pakalpojumu cenrādis"" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| **1.** | **Pamatojums** | Ministru kabineta noteikumu projekts izstrādāts, izpildot Ministru kabineta sēdē Tieslietu ministrijai doto uzdevumu līdz 2016. gada 1. septembrim izstrādāt un noteiktā kārtībā iesniegt izskatīšanai Ministru kabinetā grozījumus Ministru kabineta 2015. gada 30. jūnija noteikumos Nr. 346 "Tiesu administrācijas maksas pakalpojumu cenrādis" (turpmāk – Noteikumi Nr. 346), nosakot konkrētus gadījumus, kuros sakarā ar sprieduma izpildes vai maksātnespējas procesa ietvaros rīkotas elektroniskas izsoles atcelšanu izsoles dalībniekiem tiek atgriezta maksa par dalību izsolē (Ministru kabineta 2016. gada 17. maija sēdes prot. Nr. 23 19. § 2. punkts).  |
| **2.** | **Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība** | Ar 2015. gada 28. maija likumu "Grozījumi Civilprocesa likumā" spriedumu izpildes procesā (no 2015. gada 1. jūlija) un maksātnespējas procesā (no 2016. gada 1. janvāra) veikta pāreja no nekustamā īpašuma izsoļu organizēšanas klātienē uz izsoli elektroniskā vidē. Ar Ministru kabineta 2015. gada 16. jūnija noteikumiem Nr. 318 "Elektronisko izsoļu vietnes noteikumi" noteikta kārtība, kādā veic darbības elektronisko izsoļu vietnē, savukārt attiecīgi ar Noteikumiem Nr. 346 ieviesta virkne jaunu ar Izpildu lietu reģistra un tā ietvaros izveidotās elektronisko izsoļu vietnes lietošanu saistīti pakalpojumi un noteikta maksa par šo pakalpojumu izmantošanu. Spēkā esošie normatīvie akti tieši neparedz personu veikto maksājumu, kas saistīti ar elektronisko izsoļu vietnes lietošanu saistīto pakalpojumu izmantošanu, atmaksu. Taču, ņemot vērā mērķi, ar kādu personas veikušas Noteikumos Nr. 346 noteikto maksu, proti, izmantot konkrētu Tiesu administrācijas piedāvātu pakalpojumu, kā arī, ievērojot labas pārvaldības principu, pakalpojuma nenodrošināšanas gadījumā Tiesu administrācija elektronisko izsoļu vietnes lietotājiem atmaksā iemaksāto maksu par elektronisko izsoļu vietnes pakalpojumu izmantošanu, ja izsole pārtraukta sakarā ar izsoles norises laikā konstatētiem būtiskiem tehniskiem traucējumiem vai pieļautu kļūdu tās organizēšanas laikā. Tiesiskās noteiktības nodrošināšanai nepieciešams normatīvā līmenī noteikt konkrētus gadījumus, kuros sakarā ar elektronisko izsoļu vietnē organizētas izsoles atcelšanu vai citu objektīvu iemeslu dēļ, kad apmaksātais pakalpojums nav nodrošināts, tiek atgriezta veiktā maksa par šādu pakalpojumu. Ar noteikumu projektu tiek noteikti gadījumi, kad personai tās veiktā maksa par dalību konkrētā izsolē, kā arī maksa par papildu pakalpojumu –elektronisko izsoļu vietnes automātiskais izsoles solis – tiek atmaksāta. 1) Ja izsole, kas organizēta elektronisko izsoļu vietnē, saskaņā ar Civilprocesa likumā noteikto atzīta par nenotikušu sakarā ar elektronisko izsoļu vietnes drošības pārvaldnieka sniegtu paziņojumu par būtiskiem tehniskiem traucējumiem, kas var ietekmēt izsoles rezultātu. Minētais pamatojams ar Civilprocesa likuma 614. panta pirmās daļas 4. punktā un ceturtajā daļā noteikto. Ja izsoles norises laikā, izņemot likuma [608. panta](http://likumi.lv/doc.php?id=50500#p608) ceturtajā daļā minēto gadījumu, vai 24 stundu laikā pēc izsoles noslēguma saņemts elektronisko izsoļu vietnes drošības pārvaldnieka paziņojums par būtiskiem tehniskiem traucējumiem, kas var ietekmēt izsoles rezultātu, zvērināts tiesu izpildītājs izsoli pārtrauc, ja tā vēl nav noslēgusies, un atzīst to par nenotikušu. Saskaņā ar Maksātnespējas likuma 115. panta pirmo un trešo daļu, ja maksātnespējas procesa ietvaros parādnieka manta tiek pārdota izsolē, tās izsole izdarāma saskaņā ar Civilprocesa likuma noteikumiem par mantas pārdošanu piespiestā izsolē, bet Civilprocesa likumā noteiktās tiesu izpildītāja darbības saistībā ar parādnieka mantas izsoli veic administrators. Ņemot vērā minēto, Civilprocesa likumā noteiktā kārtība par elektroniskas formas izsoles organizēšanu un norisi attiecināma arī uz maksātnespējas procesa administratoriem.2) Ja izsole, kas organizēta elektronisko izsoļu vietnē, pārtraukta sakarā ar zvērināta tiesu izpildītāja vai maksātnespējas procesa administratora pieļautu kļūdu izsoles sludinājuma tekstā vai izsoles uzstādījumos elektronisko izsoļu vietnē. Ministru kabineta 2015. gada 16. jūnija noteikumu Nr. 318 "Elektronisko izsoļu vietnes noteikumi" (turpmāk – Noteikumi Nr. 318) 27. punktā ietverta prasība pēc sludinājuma nosūtīšanas publicēšanai oficiālajā izdevumā "Latvijas Vēstnesis" saglabāt tā saturu elektronisko izsoļu vietnē nemainīgu. Lai gan elektronisko izsoļu vietnē tiek izvietots nekustamā īpašuma izsoles sludinājuma teksts, Civilprocesa likums nosaka obligātu prasību nodrošināt nekustamā īpašuma izsoļu paziņojumu publicēšanu oficiālajā izdevumā "Latvijas Vēstnesis", lai nodrošinātu minēto paziņojumu saistošo statusu, kas tiek piešķirts oficiālajām publikācijām saskaņā ar Oficiālo publikāciju un tiesiskās informācijas likuma 2. pantu, proti, oficiālais izdevums "Latvijas Vēstnesis" ir Latvijas Republikas oficiālais izdevums, un tajā publicētā informācija ir oficiāla publikācija. Ņemot vērā minēto, elektronisko izsoļu vietnē ievietotā sludinājuma teksts nedrīkst atšķirties no oficiālajā izdevumā "Latvijas Vēstnesis" publicētā. Līdz ar to pēc sludinājuma nosūtīšanas publicēšanai oficiālajā izdevumā "Latvijas Vēstnesis", tā teksts nav maināms. Ja pēc izsoles uzsākšanas tiek konstatēts, ka zvērināts tiesu izpildītājs vai maksātnespējas procesa administrators, sākotnēji sagatavojot nekustamā īpašuma sludinājuma tekstu vai izsoles uzstādījumos elektronisko izsoļu vietnē pieļāvis kļūdu, kuras rezultātā oficiālajā izdevumā "Latvijas Vēstnesis" publicētā sludinājuma teksts ir saturiski kļūdains, sludinājuma teksts noformējams un nosūtāms publicēšanai no jauna. Ņemot vērā apstākli, ka saskaņā ar Civilprocesa likuma 606. panta trešās daļas 7. punktu un panta ceturto daļu sludinājumā obligāti norādāms izsoles sākuma datums, kas nedrīkst būt vēlāks par 10 darba dienām, skaitot no datuma, kurā sludinājums nosūtīts publicēšanai oficiālajā izdevumā "Latvijas Vēstnesis", jau uzsāktā izsole nav turpināma. Šādā gadījumā jau uzsākta izsole nav turpināma un no jauna izsludināma tā paša nekustamā īpašuma izsole.3) Ja elektronisko izsoļu vietnes lietotājs nav apstiprināts dalībai konkrētā izsolē. Saskaņā ar Civilprocesa likuma 607. panta pirmo daļu, kā arī Noteikumu Nr. 318 28. punktu reģistrēts lietotājs, kurš vēlas piedalīties izsludinātā izsolē, elektronisko izsoļu vietnē nosūta zvērinātam tiesu izpildītājam vai maksātnespējas procesa administratoram lūgumu par autorizēšanu dalībai konkrētā izsolē un zvērināta tiesu izpildītāja depozīta kontā vai maksātnespējas procesa administratora norādītajā norēķinu kontā iemaksā izsoles nodrošinājuma summu likumā noteiktajā apmērā, maksu par dalību maksātnespējas procesa administratora rīkotā izsolē, ja atbilstoši maksātnespējas jomu regulējošajiem normatīvajiem aktiem administrators tādu noteicis, kā arī sedz maksu par dalību izsolē vietnes administratoram normatīvajos aktos noteiktajā apmērā. Vienlaikus Civilprocesa likuma 607. panta trešā daļa nosaka personu loku, kurām nav tiesības piedalīties izsolē, proti, izsolē nav tiesību piedalīties parādniekam, viņa aizbildnim vai aizgādnim, personai, kas veikusi konkrētā nekustamā īpašuma novērtēšanu, kā arī tiesu izpildītājam vai maksātnespējas procesa administratoram, kas rīko izsoli. Turklāt saskaņā ar minētā panta otro daļu personai nav tiesību piedalīties izsolē, ja nodrošinājums vai autorizācijas lūgums saņemts vēlāk nekā divdesmitajā dienā no nekustamā īpašuma izsoles sludinājumā norādītā izsoles sākuma datuma. Līdz ar to praksē iespējami gadījumi, kad persona ir veikusi Noteikumos Nr. 346 noteikto maksu par dalību konkrētā izsolē, bet netiek autorizēta dalībai izsolē, jo nokavējusi likumā noteikto termiņu kādā iespējams pieteikties izsolei vai arī zvērināts tiesu izpildītājs vai maksātnespējas administrators konstatējis, ka tā atbilst kādam no Civilprocesa likuma 607. panta trešajā daļā noteiktajiem subjektiem. 4) Ja maksa par Noteikumu Nr.346 pielikuma 15.punktā noteikto pakalpojumu saņemta pēc izsoles noslēgšanās. Izsoles dalībniekiem tiek piedāvāts papildu pakalpojums par elektronisko izsoļu vietnes automātisko izsoles soli. Pakalpojums nodrošina iespēju solīšanas procesa atvieglošanai nopirkt uz katru izsoli "automātisko izsoles soli", kuru uzstādot sistēma veic pārsolījumu izsoles dalībnieka vietā līdz izsoles dalībnieka norādītajai maksimālajai summai. Saskaņā ar lietotājam izsniegto rēķinu maksa par pakalpojumu jāveic ne vēlāk kā līdz divdesmit septītajai izsoles dienai, bet pakalpojums tiek aktivizēts tikai pēc tam, kad naudas līdzekļi saņemti Tiesu administrācijas kontā. Ja samaksa netiek veikta savlaicīgi un naudas līdzekļi saņemti pēc izsoles noslēgšanās, izsoles dalībnieks nav saņēmis pakalpojumu, par kuru veicis maksājumu, un naudas līdzekļi ir atmaksājami. Izsoles dalības maksa šajā gadījumā nav atmaksājama, jo dalība izsolē ir nodrošināta.Noteikumu projektā ietvertais apstākļu uzskaitījums, kuriem iestājoties, personai tiek atmaksāta tās veiktā maksa par dalību izsolē un papildu pakalpojuma "automātiskais izsoles solis" izmantošanu, noteikts, aptverot tos gadījumus, kad pakalpojums normatīvajos aktos noteiktajā apjomā un kārtībā nav bijis pieejams tehnisku iemeslu dēļ vai sakarā ar elektronisko izsoļu vietnes lietotāja autorizācijas atteikumu.Praksē konstatējami arī gadījumi, kad izsole pārtraucama sakarā ar apstākli, ka parādnieks Civilprocesa likumā noteiktajā termiņā ir pilnībā nomaksājis parādu, kura piedziņai izsole izsludināta (Civilprocesa likuma 600. panta sestā daļa), vai arī piedzinējs atbilstoši tam Civilprocesa likumā paredzētajām tiesībām ir izteicis lūgumu pārtraukt konkrētā piespiedu izpildes līdzekļa piemērošanu (Civilprocesa likuma 559. panta pirmā daļa) vai arī izsniegt tam atpakaļ izpildu dokumentu (Civilprocesa likuma 565. panta pirmās daļas 1. punkts). Šādos gadījumos netiek paredzēts, ka izsoles dalībnieka veiktās maksas par ar elektronisko izsoļu vietnes saistīto pakalpojumu izmantošanu ir atmaksājamas. Arī zvērinātiem tiesu izpildītājiem un maksātnespējas procesa administratoriem šādos gadījumos noteikumu projekts paredz piemērot maksu par izsoles organizēšanu. Minētais pamatojams ar nepieciešamību nošķirt īpašuma labprātīgu pārdošanu no īpašuma pārdošanas piespiedu kārtā. Īpašuma pārdošana izpildu lietas ietvaros tiek organizēta atbilstoši specifiskiem Civilprocesa likumā paredzētiem noteikumiem, kuru ietvaros attiecībā uz piedzinēju un parādnieku cita starp paredzētas īpašas tiesības, kas pamatojamas ar izpildu lietu dalībnieku tiesību apjoma līdzsvarošanu ar izpildes procesa interesēm. Ikvienai personai, kura plāno piedalīties izpildes procesa ietvaros zvērināta tiesu izpildītāja organizētā nekustamā īpašuma izsolē, jārēķinās ar minētajiem apstākļiem un attiecīgi, izsverot visus iespējamos riskus, jāizvērtē sava dalība izsolē.Saskaņā ar Civilprocesa likuma 600. panta sesto daļu noteikts termiņš, kādā parādniekam ir tiesības samaksāt parādu, kura piedziņai ir izsludināta izsole, proti, minētās tiesības ir izmantojamas ne vēlāk kā septiņas dienas pirms izsoles sludinājumā norādītā izsoles noslēguma datuma. Tāpat, atzīstot, ka minēto piedzinēja un parādnieka tiesību izmantošana būtu samērojama gan savstarpēji, gan ar izsoles procesā iesaistīto subjektu tiesībām, lai maksimāli novērstu gadījumus, kad izsole tiek pārtraukta īsi pirms tās noslēguma sakarā ar apstākli, ka piedzinējs iesniedzis zvērinātam tiesu izpildītājam pieteikumu par piedziņas vēršanas uz nekustamo īpašumu atlikšanu (Civilprocesa likuma 559. panta pirmā daļa) vai arī izpildu dokumenta izsniegšanu atpakaļ (Civilprocesa likuma 565. panta pirmās daļas 1. punkts), likumdevējs 2016. gada 4. februārī pieņēma grozījumus Civilprocesa likumā, ar kuriem noteica konkrētu termiņu - ne vēlāk kā septītajā dienā pirms izsoles sludinājumā norādītā izsoles noslēguma datuma, līdz kuram piedzinējs var izmantot savas tiesības. Tādējādi, nostiprinot vienu konkrētu brīdi, pēc kura izsoles norise izpildu lietas dalībnieku subjektīvas gribas dēļ nav pārtraucama, personām, kuras vēlas piedalīties nekustamā īpašuma izsolē, tai skaitā personām, kuras dalībai izsolē jau autorizētas un veikušas solījumus ar mērķi iegādāties izsolīto īpašumu, tiek nodrošināta tiesiskā noteiktība.Arī pirms elektroniskas formas izsoļu ieviešanas spriedumu izpildes un maksātnespējas procesā, kad izsoles tika organizētas klātienē, izsoles dalībniekam, piesakoties izsolei, bija jārēķinās ar dažādiem iespējamiem blakus izdevumiem, kas tam var rasties saistībā ar nokļūšanu izsoles norises vietā un dalību tajā (transporta izdevumi, izdevumi saistībā ar kavētu darba laiku, pilnvarojuma noformēšana u.c.). Šo izdevumu atmaksu vai kompensēšanu izsoles atcelšanas gadījumā normatīvie akti neparedzēja. Līdz ar to ar noteikumu projektu pamatā tiek saglabāta līdz šim pastāvošā ar dalību izsolē saistīto izdevumu segšanas kārtība.Tāpat noteikumu projekts nosaka kārtību, kādā personai ir iespēja saņemt veiktās maksas atmaksu. Elektronisko izsoļu vietnes lietotājam Tiesu administrācijā jāiesniedz iesniegums par naudas līdzekļu atmaksu, kurā norādīti dati par personu, bankas rekvizīti un konta numurs, uz kuru veicama naudas līdzekļu atmaksa. Piesakoties dalībai konkrētā izsolē, elektronisko izsoļu vietnē sistēma automātiski izveido rēķinu "Maksa par dalību izsolē" un "Maksa par izsoles aģenta pakalpojumu" (ja šāds pakalpojums izvēlēts). Rēķina apmaksu ir iespējams veikt gan automātiski elektronisko izsoļu vietnē, izmantojot internetbankas pakalpojumus, ja lietotājs izmanto tādas kredītiestādes pakalpojumus, kurus vietnes sistēma atbalsta, gan arī, izdrukājot rēķinu un veicot tā apmaksu citas kredītiestādes internetbankā vai filiālē ar pārskaitījumu vai skaidras naudas iemaksu. Kā arī pakalpojuma apmaksu izsoles dalībnieka vietā var veikt cita persona. Prasība par iesnieguma iesniegšanu pamatojama ar nepieciešamību nodrošināt Tiesu administrācijai informāciju par personas norēķinu rekvizītiem. Elektronisko izsoļu vietnes lietotāju ērtībai vietnes sistēmas funkcionalitāte paredz iespēju šādu iesniegumu noformēt arī elektroniski elektronisko izsoļu vietnē, piesakoties dalībai konkrētā izsolē. Šādā gadījumā, iestājoties apstākļiem, kas ir pamats veiktās maksas atmaksai, Tiesu administrācija veic naudas līdzekļu atmaksu uz personas jau iepriekš norādīto kredītiestādes kontu bez papildu lūguma saņemšanas. Tiesu administrācija atmaksā personai attiecīgo naudas summu, veicot pārskaitījumu ar kredītiestādes starpniecību, ne vēlāk kā piecpadsmit kalendāra dienu laikā no iesnieguma saņemšanas dienas vai no brīža, kad apstiprinājies kāds no noteikumu projektā minētajiem apstākļiem, ja naudas līdzekļu atmaksas iesniegums aizpildīts elektronisko izsoļu vietnē, jau piesakoties dalībai izsolē. Vienlaikus ar noteikumu projektu paredzēts, ka Tiesu administrācija nepiemēro maksu par katras izsoles organizēšanu elektronisko izsoļu vietnē zvērinātiem tiesu izpildītājiem un maksātnespējas procesa administratoriem, ja izsole, kas organizēta elektronisko izsoļu vietnē, saskaņā ar Civilprocesa likumā noteikto atzīta par nenotikušu sakarā ar elektronisko izsoļu vietnes drošības pārvaldnieka sniegtu paziņojumu par būtiskiem tehniskiem traucējumiem, kas var ietekmēt izsoles rezultātu. Tādējādi netiek piemērota maksa par pakalpojumu, kas nav nodrošināts no zvērināta tiesu izpildītāja vai maksātnespējas procesa administratora neatkarīgu iemeslu dēļ. |
| **3.** | **Projekta izstrādē iesaistītās institūcijas** | Noteikumu projekts izstrādāts sadarbībā ar Tiesu administrāciju. |
| **4.** | **Cita informācija** | Nav. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| **1.** | **Sabiedrības mērķgrupas, kuras tiesiskais regulējums ietekmē vai varētu ietekmēt** | Sabiedrības mērķgrupas kopējo skaitlisko apmēru noteikt nav iespējams.Sabiedrības mērķgrupa, kuras intereses ietekmē šis noteikumu projekts, ir personas, kuras ir iesaistītas spriedumu izpildes un maksātnespējas procesā (piedzinēji un parādnieki) kā nekustamā īpašuma izsoļu dalībnieki.Ikvienai fiziskai personai, kurai piemīt tiesībspēja un rīcībspēja darījumu ar nekustamiem īpašumiem veikšanai, ir tiesības pieteikties zvērinātu tiesu izpildītāju un maksātnespējas procesa administratoru rīkotās izsolēs un piedalīties solīšanā (pēc provizoriskajiem Centrālās statistikas pārvaldes datiem Latvijā 2016. gada maijā bija 1 962,7 tūkstoši iedzīvotāju). Vienlaikus tiesības piedalīties zvērinātu tiesu izpildītāju un maksātnespējas procesa administratoru rīkotās nekustamā īpašuma izsolēs ir juridiskām personām. Atbilstoši Latvijas Republikas Uzņēmumu reģistra apkopotajiem statistikas datiem 2016. gada maija beigās kā aktīvi reģistrēti 136 560 komersanti un to filiāles. Noteikumu projekts attiecas uz zvērinātiem tiesu izpildītājiem un maksātnespējas procesa administratoriem. Atbilstoši Ministru kabineta 2010. gada 19. janvāra noteikumiem Nr. 66 "Noteikumi par zvērinātu tiesu izpildītāju skaitu, viņu amata vietām, iecirkņiem un to robežām" maksimālais zvērinātu tiesu izpildītāju skaits ir 116. Saskaņā ar Maksātnespējas reģistra datiem 2016. gada jūnija beigās ir ierakstīti 322 administratori.Vienlaikus noteikumu projekts attiecas uz elektronisko izsoļu vietnes pārzini – Tiesu administrāciju, tās vadītāju vai pilnvarotajām personām, amatpersonām. |
| **2.** | **Tiesiskā regulējuma ietekme uz tautsaimniecību un administratīvo slogu** | Administratīvais slogs palielinās Tiesu administrācijai saistībā ar informācijas pieņemšanu, apstrādi vai uzglabāšanu.Noteikumu projekts paredz tiesības elektronisko izsoļu vietnes lietotājam vērsties Tiesu administrācijā ar iesniegumu par naudas līdzekļu atmaksu. |
| **3.** | **Administratīvo izmaksu monetārs novērtējums** | Atbilstoši noteikumu projektā paredzētajam personai, kura noteikumu projektā noteiktajos gadījumos vēlēsies saņemt atpakaļ tās veikto maksu par dalību konkrētā izsolē vai par papildu pakalpojuma – elektronisko izsoļu vietnes automātiskais izsoles soli – izmatošanu, būs tiesības vērsties Tiesu administrācijā ar attiecīga satura rakstveida iesniegumu.Administratīvās izmaksas, kas saistītas ar iesnieguma par naudas līdzekļu atmaksu iesniegšanu, elektronisko izsoļu vietnes reģistrētam lietotājam ir mazākas par 200 EUR. Lai saņemtu minēto summu atmaksu, personai ar iesniegumu jāvēršas Tiesu administrācijā, izvēloties pēc saviem ieskatiem piemērotāko un ērtāko veidu: iesniegumu iesniedzot Tiesu administrācijā personīgi, nosūtot to pa pastu vai nosūtot to pa elektronisko pastu, ja iesniegums tiek parakstīts ar drošu elektronisko parakstu. Tāpat reģistrētam vietnes lietotājam ir nodrošināta iespēja maksājumu atmaksas iesniegumu aizpildīt elektroniski, izmantojot vietnē iestrādātu atmaksas formu, kuru lietotājs aizpilda, piesakoties izsolei, un gadījumā, ja iestājas kāds no 3.2 punktā noteiktajiem maksājuma atmaksas gadījumiem, Tiesu administrācija veic maksājuma atmaksu.Tiesiskais regulējums Tiesu administrācijai nerada papildu izmaksas saistībā ar informācijas pieņemšanas, apstrādes vai uzglabāšanas pienākumiem. |
| **4.** | **Cita informācija** | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| **1.** | **Plānotās sabiedrības līdzdalības un komunikācijas aktivitātes saistībā ar projektu**  | Nav. |
| **2.** | **Sabiedrības līdzdalība projekta izstrādē**  | Lai informētu sabiedrību par noteikumu projektu un dotu iespēju izteikt viedokli, noteikumu projekts saskaņā ar Ministru kabineta 2009.gada 25.augusta noteikumiem Nr.970 "Sabiedrības līdzdalības kārtība attīstības plānošanas procesā" ievietots Tieslietu ministrijas mājaslapā. |
| **3.** | **Sabiedrības līdzdalības rezultāti**  | Organizētās sabiedrības informēšanas ietvaros viedokļi par noteikumu projektu nav saņemti. |
| **4.** | **Cita informācija** | Nav. |
| **VII. Tiesību akta projekta izpildes nodrošināšana un tās ietekme uz institūcijām** |
| **1.** | **Projekta izpildē iesaistītās institūcijas**  | Noteikumu projekta izpildi nodrošina Tiesu administrācija. |
| **2.** | **Projekta izpildes ietekme uz pārvaldes funkcijām un institucionālo struktūru.****Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem**  | Noteikumu projekts neparedz jaunu institūciju izveidi vai esošo institūciju likvidāciju vai reorganizāciju. Noteikumu projektā paredzēto Tiesu administrācija īstenos atbilstoši tai šobrīd noteiktajām funkcijām un piešķirto valsts budžeta līdzekļu ietvaros.  |
| **3.** | **Cita informācija** | Nav. |

Anotācijas III, IV, un V sadaļa – noteikumu projekts šīs jomas neskar.

Iesniedzējs:

tieslietu ministrs Dzintars Rasnačs

09.09.2016. 11.38

2567

E.Timpare

67036829, evija.timpare@tm.gov.lv